አቶ ገብረ ዮሐንስና ሌሎች ጥቂት ሰዎች ስለ ሥራ መነጋገር እየቀረ መሰባሰቡ ቋሚ እየሆነ መምጣቱ አላስደሰታቸውምና በግምገማ ተቃውሞአቸውን ማሰማት ጀመሩ፡፡ በመጨረሻም የዓረና አባላት ተብለው ሲነቀፉ በየትኛውም ቡድን አባል ላለመሆን ወስነው ጥለውት መውጣታቸውን ይናገራሉ፡፡ ከዚያ በፊት ዓረና የሚባል ነገር እንደማያውቁ፣ አሁን ግን እነርሱን የሚቃወም አካል መሆኑን አውቀዋል፡፡ የወጣቶች ማኅበር ሊቀመንበርነትም በራሳቸው ፈቃድ ትተውታል፡፡ ሕዝቡን ፖለቲካ ሲያስተምሩ የሚውሉና ማን ምን እንዳለ መረጃ ሲያቀብሉ የሚውሉ የቡድኖች ኃላፊዎች እንደሚደረጉም ያስረዳሉ፡፡ ‹‹ከዚህ ውጪ ችግር አለ፣ አካሄዱ ትክክል አይደለም ብሎ የሚከራከር ሰው አይፈለግም፡፡ እንደጠላት ይታያል፡፡ ሁሌም በጥርጣሬ ዓይን ይታያል፤›› ይላሉ፡፡
